FI Euroopan unionin virallinen lehti L 210/22

KOMISSION ASETUS (EU) 2015/1362,

annettu 6 päivänä elokuuta 2015,

Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin on kyse piioksidin (E 551) käytöstä rosmariiniuutteissa (E 392)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.

(3) Piioksidin (E 551) käytön hyväksymistä paakkuuntumisenestoaineena rosmariiniuutteen (E 392), joka on hapettumista estävä elintarvikelisäaine, jauhemaisessa muodossa koskeva hakemus esitettiin 27 päivänä lokakuuta 2014 ja annettiin tiedoksi jäsenvaltioille asetuksen (EY) N:o 1331/2008 4 artiklan mukaisesti.

(4) Piidioksidin (E 551) käyttö paakkuuntumisenestoaineena mahdollistaisi sen, että jauhemainen rosmariiniuute pysyy säilyvyysaikanaan pidemmän aikaa irtonaisena paakkuuntumatta ja sitä on helpompi käsitellä ja annostella tehokkaammin, kun sitä lisätään elintarvikkeeseen.

(5) Elintarvikealan tiedekomitea on luokitellut piidioksidin (E 551) ja tietyt silikaatit (natrium-, kalium-, kalsium- ja magnesiumsilikaatit) ryhmään ”hyväksyttävän päiväsaannin (ADI) arvoa ei määritetty”, kun niitä käytetään paakkuuntumisenestoaineina (3). Tämä merkitsee sitä, että se ei aiheuta terveysvaaraa sellaisina määrinä käytettäessä, mikä on tarpeen halutun teknologisen vaikutuksen aikaansaamiseksi. Kuluttajien lisäaltistuminen piidioksidille, jota käytetään paakkuuntumisenestoaineena rosmariiniuutteessa, olisi vähäinen.

(6) Komissio pyytää asetuksen (EY) N:o 1331/2008 3 artiklan 2 kohdan nojalla elintarviketurvallisuusviranomaiselta lausunnon asetuksen (EY) N:o 1333/2008 liitteessä III esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen.

(7) Koska piidioksidin (E 551) käytön hyväksyminen rosmariiniuutteissa (E 392) merkitsee edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.

(8) Näin ollen on asianmukaista hyväksyä piidioksidin (E 551) käyttö paakkuuntumisenestoaineena rosmariiniuutteissa (E 392).

(9) Sen vuoksi asetuksen (EY) N:o 1333/2008 liitettä III olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan tämän asetuksen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä elokuuta 2015. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) Report from the Scientific Committee for food, 25th series, 1990.